**समाचार**

**निगम के नवीन जोन कार्यालयों में की गई अधिकारी कर्मचारियों की तैनाती**

**(महापौर श्रीमती अग्रवाल ने आमजन की सुविधा हेतु दो नए जोन कार्यालयों का किया था गठन, आयुक्त श्री रणबीर शर्मा ने आज आदेश जारी कर जोन कार्यालयों में की उक्त व्यवस्था)**

कोरबा 09 जनवरी 2019 -नगर पालिक निगम कोरबा के दो नए जोन कार्यालय सर्वमंगला जोन एवं पं.रविशंकर शुक्ल जोन में आवश्यक व्यवस्थाओं सहित अधिकारी कर्मचारियों की तैनाती आज कर दी गई। आयुक्त श्री रणबीर शर्मा ने आदेश जारी कर इन अधिकारी कर्मचारियों की तैनाती की है, अब उक्त दोनों जोन कार्यालय नागरिकों की सेवा के लिए सतत रूप से अपनी सेवाएं देंगे।

यहां उल्लेखनीय है कि महापौर श्रीमती रेणु अग्रवाल द्वारा नगर पालिक निगम कोरबा की मेयर इन काउंसिल के प्रस्ताव दिनांक 24 जून 2017 के द्वारा सर्वमंगला जोन एवं पं.रविशंकर शुक्ल जोन का गठन किया गया था। सर्वमंगला जोन पूर्व में बांकीमोंगरा जोन में शामिल था, वहीं पं.रविशंकर शुक्ल जोन पूर्व के कोसाबाड़ी जोन में समाहित था। उक्त दोनों जोनों विस्तृत क्षेत्र में फैले होने के कारण नागरिकों को अपने निगम संबंधी कार्यो हेतु दूर तक की यात्रा करनी पड़ती थी तथा अनावश्यक रूप से उनका समय एवं धन का अपव्यय होता था। कोरबा के तत्कालीन विधायक एवं वर्तमान में छ.ग. शासन के राजस्व मंत्री श्री जयसिंह अग्रवाल की विशेष पहल पर अपनी संवेदनशीलता का परिचय देते हुए महापौर श्रीमती रेणु अग्रवाल ने आमजन की सुविधा हेतु उक्त दोनों जोन का गठन कर आवश्यक व्यवस्थाओं के निर्देश दिए थे। आज आयुक्त श्री रणबीर शर्मा ने एक आदेश जारी इन दोनों जोन कार्यालयों में अन्य आवश्यक व्यवस्थाओं के साथ अधिकारी कर्मचारियों की तैनाती कर दी है।

**सर्वमंगला जोन-** सर्वमंगला जोन में वार्ड क्र. 54, 56, 57, 58, 59, 60, 61 एवं 62 आदि वार्ड शामिल हैं। सर्वमंगला जोन का जोन कमिश्नर कार्यपालन अभियंता श्री ग्यास अहमद को नियुक्त किया गया है, वहीं राजस्व अधिकारी ए.आर.डिक्सेना उप जोन प्रभारी होंगे, साथ ही सहायक राजस्व निरीक्षक वकील अहमद एवं जागेश्वर साहू , सहायक ग्रेड-2 फिरतराम साहू, सहायक ग्रेड-3 अवधेश सिंह चैहान एवं भृत्य महेन्द्र कुमार पटेल को उक्त जोन में पदस्थ किया गया है।

**पं.रविशंकर शुक्ल जोन-**पं.रविशंकर शुक्ल जोन में वार्ड क्र. 17, 18, 19, 20, 21, 22, 28, 29, 31, 32 एवं 33 आदि वार्ड शामिल किए गए हैं। इस जोन के जोन कमिश्नर कार्यपालन अभियंता श्री अरूण कुमार शर्मा बनाए गए हैं, वहीं राजस्व अधिकारी राजेन्द्र बहादुर सिंह उप जोन प्रभारी होंगे। सहायक कार्यालय अधीक्षक रविन्द्र कुमार मसीह, सहायक ग्रेड-3 श्रीमती नीलम दुबे एवं श्रीमती सुमन दुबे, सहायक राजस्व निरीक्षक जनकराम बिझंवार एवं भृत्य श्रीमती कीर्ति अनंत को जोन कार्यालय में पदस्थ किया गया है।